b'\n_START_ARTICLE_\nKoncentracijsko tabori\xc5\xa1\xc4\x8de Rab\n_START_PARAGRAPH_\nKoncentracijsko tabori\xc5\xa1\xc4\x8de Rab je bilo fa\xc5\xa1isti\xc4\x8dno koncentracijsko tabori\xc5\xa1\xc4\x8de 2. svetovne vojne. Ustanovila ga je italijanska fa\xc5\xa1isti\xc4\x8dna oblast na jadranskem otoku Rab julija 1942 v bli\xc5\xbeini oto\xc5\xa1kega kraja Kampor, razpu\xc5\xa1\xc4\x8den pa je bil septembra 1943 ob kapitulaciji Italije._NEWLINE_Koncentracijsko tabori\xc5\xa1\xc4\x8de je bilo zgrajeno v ni\xc5\xbeinskem predelu otoka, zaradi \xc4\x8desar je ve\xc4\x8dkrat pri\xc5\xa1lo do poplav. Obmo\xc4\x8dje z improviziranimi \xc5\xa1otori je zapiralo do 10.000 internirancev, ve\xc4\x8dinoma Slovencev, Judov in Hrvatov. _NEWLINE_Od lakote in te\xc5\xbekih \xc5\xbeivljenjskih razmer zlasti pozimi in poleti je v njem umrlo okoli 1200 ljudi, od tega ve\xc4\x8d kot 100 otrok pod 10 let. Nadaljnjih 800 jih je umrlo po kasnej\xc5\xa1i premestitvi v druga tabori\xc5\xa1\xc4\x8da Italije, npr. Gonars in Padovo. Mno\xc5\xbeica pre\xc5\xbeivelih internirancev je \xc5\xbee pred  kapitulacijo Italije in razpustitvijo tabori\xc5\xa1\xc4\x8da v ilegali septembra 1943 ustanovila rabsko brigado s pet bataljoni, ki je sicer razoro\xc5\xbeila italijansko posadko, vojni zlo\xc4\x8dinci pa so jo odnesli brez kazni. \xc5\xa0e ve\xc4\x8d, biv\xc5\xa1i tabori\xc5\xa1\xc4\x8dniki so jim celo pomagali pri organizaciji vrnitve domov v Italijo, za kar ni pozneje nikoli nih\xc4\x8de odgovarjal. Se pa je brigada postavila po robu novim (nem\xc5\xa1kim) okupatorjem._NEWLINE_Leta 1953 je bil na obmo\xc4\x8dju tabori\xc5\xa1\xc4\x8da zgrajen spominski park, ki ga je na\xc4\x8drtoval Edvard Ravnikar, gradili pa so ga zaporniki Golega otoka._NEWLINE_Enako kot ostala poglavja italijanske fa\xc5\xa1isti\xc4\x8dne zgodovine tudi koncentracijsko tabori\xc5\xa1\xc4\x8de Rab zaradi zavezni\xc5\xa1ke vloge Italije v zadnjih letih 2. svetovne vojne in povojnega zanikanja ostaja malo znano izven meja nekdanje Jugoslavije. Leta 2003 je italijanski desni premier Silvio Berlusconi dvignil prah z izjavo, da italijanski fa\xc5\xa1isti nasprotnikov re\xc5\xbeima in drugih niso po\xc5\xa1iljali v koncentracijska tabori\xc5\xa1\xc4\x8da, pa\xc4\x8d pa le na obvezne po\xc4\x8ditnice.'